Før i tiden var der fredeligt og idyllisk på den lille landevej Route de Gravelynes i udkanten af Calais. Her er klitter lige rundt om hjørnet, kun få hundrede meter ned til vandet og stier rundt omkring på de frodige marker, som er ideelle til både cykel- og rideture.

Men i de seneste år – og især siden starten af 2015 – er det udkantsliggende familieområde blevet sammenlignet med alt andet end idyl. Det er derimod blevet til Frankrigs største flygtningelejre for illegale immigranter.

Flere tusinde mennesker på flugt er kommet til Calais og har bosat sig på en mark netop her, hvor de sover i faldefærdige, hjemmebyggede telte under umenneskelige forhold. Her venter de på at springe på en lastbil eller et tog og komme til England på den anden side af kanalen.

TV 2 har mødt og talt med flere end 10 af naboerne til den store flygtningelejr. De frygter alle sammen for deres sikkerhed, tør ikke lade deres børn færdes alene på vejen, og flere har fået sat et kæmpe stort hegn op rundt omkring deres ejendom med skilte, der viser, at stedet overvåges døgnet rundt.

Frygter brande

- I dagligdagen er det ret foruroligende. Man spørger hele tiden sig selv, hvad kan der ske, hvordan vil det udvikle sig, og hvordan immigranterne vil begynde at opføre sig, fortæller en af naboerne til lejren, Yves Quennehen.

Yves er pensionist og bor i et lille hus sammen med sin 27-årige søn, og hver eneste dag – især om natten - ser han immigranter lige uden for sin hoveddør.

Naboen på den anden side af vejen fik i april sat et flere meter højt hegn rundt om sin ejendom. Det har Yves Quennehen dog ikke, men han har fået stjålet indkøbsvarer fra sin bil en nat, hvor han glemte at låse den.

- Man lever med det nu, men med alle de mange mennesker, der bliver ved med at komme, så gør det os virkelig bange. Hvis der er en brand, der opstår, så er det ikke til at vide, hvad der vil ske, siger han.

Så sent som i juni måned brød der brand ud i lejren, angiveligt i kølvandet på en slåskamp mellem sudanske og eritrerianske beboere. Det resulterede i, at lejrens kirke brændte ned, og at flere end 200 immigranter måtte sove under åben himmel, fordi deres telte var gået til i flammerne.

Sætter deres hus til salg

Blandt de børnefamilier, som TV 2 har snakket med, er usikkerheden også stor. De lader ikke længere deres børn færdes alene i området eller tage bussen ind til byen, og de tør heller ikke længere tage på cykeltur rundt i området.

Flere er også begyndt at overveje at flytte; nogen har endda allerede sat deres hus til salg. Men at være nabo til lejren har en særdeles negativ indvirkning på husprisen.

- Mange andre naboer har små børn, der er rigtig bange. De sover dårligt om natten og har mareridt, fortæller Yves Quennehen.

Der ankommer dagligt helt op til 100 nye beboere til flygtningelejren ”La New Jungle” i Calais, og lejren tæller nu et sted mellem 3.000 og 5.000 illegale flygtninge. Naboerne til lejren har fået sat hegn om deres ejendomme, holder sig inden døre og er for alvor begyndt at frygte for deres sikkerhed.